text: 133 grise aflivet efter vanrøgt
  05 november 2014 kl. 10.27
  133 grise med brok er blevet aflivet på tre landbrugsejendomme tilhørende en svineavler fra Rødding-egnen.
  Over 100 andre svin er blevet anbragt i særlige syge-stier, så myndighederne kan overvåge dem og deres tilstand. Det oplyser
  veterinærchef Ole G. Jørgensen fra Fødevarestyrelsen til TV SYD.
  Det var Danish Crown, der som slagteri, modtog nogle af de syge svin og anmeldte sagen til politiet. Et kontrolbesøg fra Fødevarestyrelsen viste, at en lang række af svinene havde brok og mange af dem med sår. Så alvorligt at 133 af dem altså måtte aflives. Det skete i går tirsdag.
  Det oplyser Syd- og Sønderjyllands Politi i en pressemeddelelse. Politiet ønsker ikke at oplyse yderligere af hensyn til sagens efterforskning.
  Landmanden på Rødding-egnen har specialiseret sig i at købe og opfede svage svin til senere slagtning.
  